text: Efter 55 år med veterantog på skinner kan det snart være slut 
  27 april 2017 kl. 17.56
  En gruppe entusiaster i Lunderskov har i 55 år passet og plejet gamle veterantog, og jævnligt kørt ture mellem Vejle og Jelling. Men måske skal de snart finde andre skinner at køre på.
  I 55 år har en gruppe entusiaster skruet og banket på veterantog i den gamle remise i Lunderskov. 
  Lige nu er de ved at lægge sidste hånd på drejeskive og dieselmaskiner. Alt skal være nemlig være klart til jubilæumsturen den 2. juli, som skal køres på banen mellem Vejle og Jelling.
  Knud Sønderballe, medlem, Sydjyllands Veterantogklub, Lunderskov: "Det er rigtig lækkert at komme ud og køre..""
  72-årige Knud Sønderballe har været med i Sydjyllands Veterantogsklub i mere end 40 år. 
  - Det er rigtig lækkert at komme ud og køre, fortæller Knud Sønderballe.
  Hver torsdag mødes han med 15-20 andre mænd med samme store passion for patinerede passagervogne.
  Det er 55 år siden, at klubben blev stiftet i den gamle remise i Lunderskov. Den 2. juli kan klubben fejre, at den for præcis 40 år siden trillede ud på skinnerne mellem Vejle og Jelling for allerførste gang. 
  Derfor knokler togentusiasterne lige nu med at istandsætte både drejeskive, togvogne og lokomotiver, så de er klare til jubilæusmturen. 
  Men det bliver muligvis ikke kun en festdag. Efter 40 år med veterantog på strækningen kan det nemlig blive sidste tur til sommer. Årsagen er, at BaneDanmark etablerer et nyt signalsystem med udstyr, som ikke findes til de gamle lokomotiver. 
  Uanset hvad fremtiden bringer for veterantogsklubben, ser Knud Sønderballe dog frem til jubilæet til sommer.
  